Det samfunnsvitenskapelige fakultet

Oppfølging årsplan 2018-2020

# Innledning

Det samfunnsvitenskapelige fakultets årsplan 2018-2020 omfatter dels en overordnet plan som angir retningen for den langsiktige utvikling av fakultetet, og dels en konkret handlingsplan for gjennomføring av strategien de kommende tre år.

Planen skal sette den enkelte medarbeiders arbeid inn i en større sammenheng og fungere som en felles målestokk for fakultetets aktiviteter. I tillegg skal planen fungere som informasjon til omverdenen om fakultetets virksomhet.

Årsplanen tar utgangspunkt i universitetsstyrets overordnede prioriteringer. Den er treårig og rullerende og blir revidert årlig.

Årsplanen tar utgangspunkt i fakultetets formål, som er å bidra til utvikling og overføring av kunnskap i samfunnsvitenskap og derved tilføre samfunnet forskningsresultater og viten. Formålet nås ved å:

* bedrive forskning på et høyt internasjonalt nivå;
* tilby forskningsbasert undervisning opp til høyeste internasjonale nivå i form av bachelor- og masterutdannelser og forskerutdannelse;
* delta i formidling og utveksling av kunnskap med samfunnet for øvrig og på den måten bidra med kunnskapsbaserte premisser for samfunnsdebatten.
* bidra til innovasjon som løser samfunnsutfordringer og leder til konkrete endringer i samfunnet.

Dersom formålet oppnås, vil fakultetet

* være en kjent og markant bidragsyter til og formidler av kunnskap;
* være anerkjent nasjonalt og internasjonalt som en ledende forsknings- og undervisningsinstitusjon;
* innta en sentral posisjon i utdannelsen av samfunnsvitere og bidra til at de i kraft av sin utdannelse har gode arbeidsmuligheter;
* være åpent for den nasjonale og internasjonale omverden:
* være en velfungerende og attraktiv arbeidsplass for alle grupper av medarbeidere og gjester, og ha et velfungerende og attraktivt studiemiljø.

Nedenfor omtales fakultetets planer og tiltak for treårsperioden gruppert etter 5 temaer, henholdsvis 1. forskning, 2. forskerutdannelse, 3. utdannelse, 4. samfunnskontakt, formidling og innovasjon, 5. administrasjon, organisasjon og infrastruktur. De overordnede målene er langsiktige, i all hovedsak kvalitative og angir retningen for fakultetets virksomhet. Målene bør være etterprøvbare. Tiltakene er avledet av målene og angir det som konkret skal gjøres i perioden for å bidra til oppfyllelse av målene.

# Forskning

De overordnede målene for fakultetets forskning er:

* Fakultetet skal ivareta grunnforskning så vel som anvendt forskning, samt både teoretisk og empirisk relatert forskning av høy relevans og kvalitet. Fakultetet skal verne om den akademiske frihet, troverdighet og vitenskapelige uavhengighet.
* Fakultetet skal tilhøre den europeiske elite på utvalgte forskningsområder og være i verdenseliten på noen områder. Fakultetet skal være ledende i Norge innenfor alle de disipliner som er representert ved fakultetet.
* Fakultetet skal utgjøre et attraktivt forskningsmiljø. Det skal tiltrekke seg høyt kvalifiserte forskere og delta i attraktive gjesteutvekslinger og samarbeidsavtaler med andre universiteter.

Ved evaluering av de utvalgte målene for forskningen vil man blant annet se på internasjonale rangeringer, vitenskapelige publikasjoner fordelt på hovedtyper, tidsskriftgrupper og internasjonale klassifiseringer, siteringer, samt forskerårsverk fordelt på hovedgrupper (finansiering, stillingstyper og gjester).

For å nå målene, vil fakultetet i hovedsak konsentrere innsatsen om organisering, rammer og ressurser. De konkrete emner og metoder fastlegges i stor grad av den enkelte forsker; både hensynet til produktivitet og kvalitet tilsier at forskningen må baseres på initiativet og innsikten til forskerne selv. Det innebærer at forskningsplanleggingen på fakultetets- og grunnenhetsnivå konsentrerer seg om

* forskningskvalitet,
* forskningsbasert undervisning,
* eksterne midler, og
* synergieffekter, blant annet i form av større, tematiske forskningssentre eller – grupper.

Selv om den enkelte forsker har stor frihet til å velge både emne og metode for sin forskning, vil fakultetet stimulere til konsentrasjon om utvalgte emne- og metodeområder, blant annet for å utnytte synergieffekter. I praksis vil dette bety at fakultetet prioriterer ressurser til utvalgte områder. Valget av prioriterte områder vil måtte vurderes løpende, samtidig som det må sikres en betydelig grad av kontinuitet. I vurderingen av nye prioriteringer vil det blant annet bli lagt vekt på om forskningsområdet er lovende, finansieringsmuligheter, undervisningsbehov og muligheten for samarbeid med andre institusjoner og på tvers av disipliner.

De prioriterte områdene kan organiseres og understøttes i form av egne forskningssentre eller forskningsgrupper innenfor den enkelte grunnenhet, eventuelt som grupper med medlemmer fra flere grunnenheter eller fakulteter.

Fakultetet tilstreber at medarbeiderne deltar i og bidrar til eksternt finansierte prosjekter. Slike prosjekter bør ha langsiktig karakter, de må være tilpasset fakultetets forskningsprofil, og de bør i størst mulig grad lokaliseres til den enkelte grunnenhet. Gode eksempler er sentre for fremragende forskning, individuelle stipender fra det europeiske forskningsråd (ERC-prosjekter) og frie forskningsmidler fra Forskningsrådet.

Fakultetet vil løpende foreta evalueringer av forskningsproduktivitet og kvalitet.

Fakultetet regner det som en selvfølge at de ansatte tar sikte på å publisere sin forskning i ledende internasjonale tidsskrifter eller andre publiseringskanaler av tilsvarende kvalitet.

Deltagelse i seminarer og andre faglige arrangementer anses som en viktig del av forskningsprosessen, som dels bidrar til en felles faglig identitet, og dels er en forutsetning for å invitere eksterne foredragsholdere. Som del av et større nasjonalt og internasjonalt forskningsmiljø anser fakultetet det også som en naturlig del av virksomheten at man står som vertskap for større og mindre forskningskonferanser. Det er også ønskelig med et omfattende gjesteprogram. Det er særlig ønskelig å stimulere til kortere og lengre opphold av fremstående forskere som arbeider innenfor fakultetets egne forskningsområder. På tilsvarende vis er det ønskelig at fakultetets egne ansatte med jevne mellomrom besøker andre, velrenommerte forskningsinstitusjoner for kortere eller lengre tid.

Både faglige arrangementer og utveksling vil stort sett foregå i regi av grunnenhetene og i stor grad være avhengig av initiativet til den enkelte ansatte, basert på personlige kontakter og samarbeidsprosjekter. Der det er hensiktsmessig, vil fakultetet bidra til å støtte opp under slik aktivitet.

I arbeidet for å nå de overordnede målene for forskningen, vil fakultetet gjennomføre følgende tiltak:

1. Forskningsmidler av høy kvalitet

Fakultetet vil stimulere flere til å søke ERC og andre finansieringskilder der kvaliteten på forskningen står i sentrum.

### Resultat ved utgangen av 2018

Fakultetets forskere har økt deltakelse i prosjekter fra H2020, særlig ERC-prosjekter.

### Aktivitet

Fakultetet jobber offensivt og målrettet for å informere grunnenhetene om hvilke muligheter som finnes innen de ulike finansieringsprogrammene. Fakultetet skal bidra til utvikling og kompetanseheving innen eksternfinansiert virksomhet, og sørge for administrativ støtte og forskningsinfrastruktur, slik at forskningsaktiviteten blir ivaretatt på best mulig vis. Fakultetet ønsker at søknad om personlig stipend fra ERC inngår som en naturlig del av den enkelte forskers karriereplan og arbeider aktivt for dette, blant annet gjennom kursing, veiledning og tilrettelegging for slikt søknadsarbeid.

### Resultat 2018

Øke antall prosjekter fra Horizon 2020, særlig ERC-prosjekter.

### Resultat 2019

Øke antall prosjekter fra Horizon 2020, særlig ERC-prosjekter.

### Resultat 2020

En fortsatt økning i prosjekter finansiert gjennom Horizon 2020.

### Milepæler for gjennomføring

Kr. 1.200.000 til strategiske midler for å hjelpe søkere til Horizon 2020, særlig ERC-stipender.

Kr. 100.000 til seminar/kompetanseheving FANE-SV.

Karrierebyggingsdager med vekt på ERC-stipender.

Videreutvikle søknadsskrivekurs for forskere.

Videreutvikle kurs i finansieringsmuligheter for ulike grupper forskere.

Videreutvikle kurs for forskningsadministratorer.

Oppmuntre forskerne til å registrere seg som evaluatorer.

Oppmuntre forskerne til å delta i arbeidet med å utvikle programmer innenfor European Research Area.

### Ansvar

Forskningsdekan

### Frist for gjennomføring

2018-2020

|  |  |  |  |
| --- | --- | --- | --- |
| Oppfølging tiltak 1 | Frist og ansvar | Hva er gjort | Videreføres i 2019 |
| Fakultetet vil stimulere flere til å søke ERC og andre finansieringskilder der kvaliteten på forskningen står i sentrum. | Ansvar: Forskningsdekan | Fakultetet har gitt midler til søknadsutvikling og veiledet forskere i skriving av søknad. 5 av 6 ERC-søknader kom videre til intervju i Brussel. 4 av disse ble støttet. | Ja, men fokusere på Marie Curie |

1. Tverrfaglige satsninger

Fakultetet skal legge til rette for og synliggjøre vår deltakelse i de tre strategiske tverrfaglige satsningsområdene UiO:Livsvitenskap, UiO:Energi og UiO:Norden.

### Aktivitet

Fakultetet skal oppmuntre bestemte miljøer til å danne forskergrupper på tvers av fag og legge til rette for utvikling av nye tverrfaglige studieemner innenfor disse tverrfaglige områdene når satsingene åpner for det. Fakultetet vil aktivt kommunisere relevansen og samfunnsbidraget våre forskere er med på gjennom de tverrfaglige satsingene.

### Resultat 2018

Forskergrupper er opprettet innenfor alle de tre strategiske satsingsområdene og forskningen formidles og kommuniseres i ulike fora.

### Resultat 2019

Økt tverrfaglig samarbeid som gir resultater i form av økt eksternfinansiering og nyskaping i utdanningen.

### Milepæler for gjennomføring

Oppmuntre utvalgte miljøer til å danne forskergrupper på tvers av fag og fakultet.

Utvikle nye tverrfaglige studieemner.

### Ansvar

Studiedekan og forskningsdekan

### Frist for gjennomføring:

2019

|  |  |  |  |
| --- | --- | --- | --- |
| Oppfølging tiltak 2 | Frist og ansvar | Hva er gjort | Videreføres i 2019 |
| Fakultetet skal legge til rette for og synliggjøre vår deltakelse i de tre strategiske tverrfaglige satsningsområdeneUiO:Livsvitenskap, UiO:Energi og UiO:Norden. | Ansvar: Studiedekan og forskningsdekan | Instituttene er oppfordret til å delta i arbeidsgrupper/konvergensmiljøer hver gang slike utlyses. | Nei |

1. Bedre rekrutteringsprosesser

Rekrutteringsprosessene ved fakultetet skal forbedres.

### Resultat ved utgangen av 2018

Fakultetet har redusert tiden det tar å rekruttere vitenskapelige ansatte.

Fakultetet har utarbeidet et sett med retningslinjer for ansettelse i vitenskapelige stillinger.

### Aktivitet

Hele prosessen fra kunngjøring til ansettelse skal gjennomgås slik at tidsbruken i alle ledd blir mindre. Fakultetet skal legge til rette for at de gode tiltakene som allerede er iverksatt blir videreutviklet og sikre at grunnenhetene får noenlunde lik praksis.

### Resultat 2018

Fakultet utvikler god praksis.

### Resultat 2019

Fakultetet har redusert tiden det tar å rekruttere til vitenskapelige stillinger.

### Ansvar

Dekan

### Frist for gjennomføring

2019

|  |  |  |  |
| --- | --- | --- | --- |
| Oppfølging tiltak 3 | Frist og ansvar | Hva er gjort  | Videreføres 2019 |
| Rekrutteringsprosessene ved fakultetet skal forbedres.  | Ansvar: Dekan | Utsatt til høsten 2018.  | Ja. (Etablere likere praksis med hensyn til vektlegging av ped. egenskaper/formidling) |

1. Fremragende gjesteforskere

Fakultetet avsetter midler for å dekke kostnader forbundet med å invitere fremstående forskere til opphold av minst ett års varighet ved fakultetet.

### Aktivitet

Fakultetet bidrar med midler til utvalgte enheter som finner frem til og inviterer fremragende forskere til gjesteopphold.

### Resultat 2018

Aktuelle forskere er identifisert og invitert.

### Resultat 2020

Gjesteopphold er gjennomført.

### Milepæler for gjennomføring

Aksepterte invitasjoner for gjesteopphold.

### Ansvar

Dekan

### Frist for gjennomføring:

2020

|  |  |  |  |
| --- | --- | --- | --- |
| Oppfølging tiltak 4 | Frist og ansvar | Hva er gjort  | Videreføres 2019 |
| Fakultetet avsetter midler for å dekke kostnader forbundet med å invitere fremstående forskere til opphold av minst ett års varighet ved fakultetet. | Ansvar: Dekan |  | Nei |

1. Implementering av forskningsetikkloven

### Aktivitet

* Gjennomgå opplæringsprogrammer innen forskningsetikk for å sikre at disse er i henhold til lovens krav
* Utarbeide opplæringstilbud i forskningsetikk som er rolletilpasset
* Gjennomføre faste seminarer om forskningsetikk
* Holde løpende oversikt over alle forskningsprosjekter ved den enkelte enhet
* Sikre at eierskap til data og reglene for sikker datahåndtering er kjent og etterlevd, og at godkjente systemer for lagring benyttes.
* Utarbeide rutinger som sikrer at forskere fra andre utdanningsinstitusjoner som ansettes får kunnskap om UiOs forskningsetikk

### Milepæler for gjennomføring

Sørge for implementering i takt med de andre fakulteter og universitetsledelsen

### Ansvar

Forskningsdekan

### Frist for gjennomføring:

2019

|  |  |  |  |
| --- | --- | --- | --- |
| Oppfølging tiltak 5 | Frist og ansvar | Hva er gjort  | Videreføres 2019 |
| Implementering av forskningsetikkloven | Ansvar: Forskningsekan | Fakultetet ønsker å se forskningssetikkloven i sammenheng med den nye personvernloven. Fakultetet har tatt initiativ til utvikling av nettportal for alle prosjekter og e-læringskurs. |  Ja, men reformulere |

# Forskerutdannelse

De overordnede målene for fakultetets forskerutdannelse er:

* Fakultetet skal tilby utdannelse på doktorgradsnivå, som både retter seg mot forskerkarrierer og andre faglig krevende jobber i offentlig og privat sektor.
* Fakultetet ønsker å styrke av interessen for doktorgradsstudier blant ferdige kandidater fra inn- og utland.
* Forskerutdannelsen tar sikte på et nivå tilsvarende det som tilbys ved gode universiteter i utlandet. Fakultetet skal være den foretrukne tilbyder av forskerutdannelse innenfor samfunnsvitenskap i Norge, alene eller i allianse med utvalgte samarbeidspartnere.

Ved evaluering av de strategiske målene for forskerutdannelsen vil man blant annet se på ansettelsesforhold for ferdige doktorgradskandidater, opptak, overgangsrater fra master- til doktorgradsnivå, årsverk, finansiering og doktorgradsproduksjon, samt sammenligne avhandlingenes internasjonale kvalitet basert på innstillinger fra bedømmelseskomiteer eller andre mål.

I 2016 gjennomførte fakultetet en evaluering av doktorgradsprogrammet. Basert på resultatene av denne evaluering vil fakultetet foreta en vurdering av tiltak innenfor alle deler av forskerutdannelsen.

I arbeidet for å nå de strategiske målene for forskerutdannelsen, vil fakultetet gjennomføre følgende tiltak:

1. Videreutvikle doktorgradsprogram

Følge opp og implementere tiltak fra ekstern evaluering av doktorgradsprogrammet ved fakultetet.

### Aktivitet

Følge opp ekstern evaluering av doktorgradsprogrammet fra 2016 for å klargjøre forbedringspotensial og følge opp krav til kvalitetssikring.

### Resultat 2018

Tiltak på bakgrunn av evaluering er fulgt opp og satt i verk.

### Ansvar

Forskningsdekan

### Frist for gjennomføring

2018

|  |  |  |  |
| --- | --- | --- | --- |
| Oppfølging tiltak 6 | Frist og ansvar | Hva er gjort  | Videreføres 2019 |
| Følge opp og implementere tiltak fra ekstern evaluering av doktorgradsprogrammet ved fakultetet. | Ansvar: Forskningsdekan | Emnebeskrivelser og læringsmål for den nye fellesdelen er definert. Ny fellesdel tilbys nye kandidater oktober 2018. | Ja. Ny fellesdel tilbys kandidatene som starter høsten 2019. |

# Utdannelse

De overordnede målene for fakultetets utdannelse er:

* Fakultetet skal tilby forskningsnær undervisning av høy kvalitet med stor vekt på å utvikle studentenes analytiske ferdigheter, noe som skal sikre ferdige kandidater gode arbeidsmuligheter i kraft av sin utdannelse. Fakultetet skal være et naturlig førstevalg for studenter som ønsker en utdannelse innenfor samfunnsvitenskap, basert på et solid teoretisk og metodisk fundament.
* Fakultetet skal ha attraktive studieprogrammer med en stor tilstrømning av velkvalifiserte studenter og lite frafall.
* Fakultetet skal tilby attraktive studiemuligheter for utenlandske studenter og understøtte faglig attraktive studieopphold i utlandet for norske studenter. Fakultetet skal være internasjonalt konkurransedyktig og på utvalgte områder tilby kurs på internasjonalt elitenivå.

Ved evaluering av de overordnede målene for utdannelsen vil man blant annet se på ansettelsesforhold for ferdige kandidater, opptak, frafall og gjennomføringstid, opptjente studiepoeng for utenlandske gjestestudenter, utenlandsopphold for norske studenter, samt statistikk for ressursbruk til undervisning og veiledning.

For å nå målene, vil fakultetet videreutvikle undervisningstilbudet innenfor de eksisterende rammer.

Eventuelle endringer i undervisningstilbudet vil være basert på evalueringer, studenttilstrømning og tilgjengelige ressurser.

Fakultetet lar i stor grad den enkelte lærer velge de undervisnings- og eksamensformer som vedkommende anser passer for det aktuelle kurs. Det er en forutsetning at undervisningsformene sikrer gode faglige ferdigheter, og at eksamensformene både dokumenterer og understøtter læringen.

Det er også en forutsetning at undervisningen er forskningsbasert. Den må derfor som hovedregel planlegges og utføres av aktive forskere. På grunn av manglende kapasitet eller ekspertise i den interne stab vil det i noen tilfeller være hensiktsmessig at undervisningen utføres av videregående studenter eller andre kvalifiserte lærere. I alle tilfeller må den faglige kvalitet sikres gjennom løpende evaluering og kontroll fra program- og emneansvarlige. Fakultetet vil arbeide for å utvikle mer kostnadseffektive og målrettede evalueringsformer.

For å nå målet om at de ferdige kandidatene er attraktive på arbeidsmarkedet, vil fakultetet i tillegg til å tilby undervisning av høy kvalitet, bidra til effektiv og målrettet studieveiledning, kompetansebeskrivelser for de forskjellige grader, synliggjøring og markedsføring av kandidatenes kvalifikasjoner, samt en løpende kontakt og dialog med aktuelle arbeidsgivere. Fakultetet vil med jevne mellomrom gjennomføre mer systematiske evalueringer av om studietilbudet er tilpasset arbeidsmarkedets behov.

Fakultetet vil også arbeide for en god rekruttering av motiverte og dyktige studenter gjennom blant annet å styrke studienes renommé blant potensielle studenter, effektiv og målrettet informasjon til elever i videregående skole, godt studentmiljø, engasjerende og utviklende undervisningsformer, samt evaluering både underveis og etter ferdig utdannelse.

Fakultetet vil arbeide for større grad av internasjonal rekruttering. Dette krever at studietilbudet oppfattes som internasjonalt konkurransedyktig, tydelige krav til faglige forutsetninger og forventet innsats og et system for evaluering av søkernes kvalifikasjoner. Fakultetet vil også arbeide for at norske studenter gjennomfører et utenlandsopphold i løpet av studietiden.

Frafall av studenter skal reduseres og gjennomføringstempoet økes gjennom blant annet bedre informasjon om årsaker, bedre studieveiledning og bedre kontakt mellom lærere og studenter.

I arbeidet for å nå de strategiske målene for utdannelse, vil fakultetet i gjennomføre følgende tiltak:

1. Integrering av studenter

Fakultetet skal iverksette tiltak som styrker integreringen av studentene i fagmiljøene. Studentene skal få god oppfølging underveis i studiene.

### Resultat ved utgangen av 2018

Fakultetet har iverksatt tiltak for å styrke integreringen av førsteårsstudentene i fagmiljøene og styrket introduksjonsopplegget og mottaket.

Fakultetet har planer for hvordan studentene skal få oppfølging underveis i studiene og iverksatt tiltak for å skape et trygt og godt læringsmiljø.

Bedre studiegjennomføring.

### Aktivitet

Iverksette tiltak som kan lede til bedre studiegjennomføring.

### Resultat 2018

Økt faglig innhold ved semesterstart.

### Resultat 2019

Forbedre det fysiske og psykososiale læringsmiljøet.

### Milepæler for gjennomføring

Videreutvikle det faglige opplegget for semesterstart.

Vurdere om emnene er tilstrekkelig utfordrende, og om det er tilstrekkelig innslag av smågruppe- eller seminarundervisning (følge opp emnegjennomgangen fra 2014).

Følge opp resultatene av studentenes helse- og trivselsundersøkelse (SHoT) som gjennomføres i 2018.

### Ansvar

Studiedekan

### Frist for gjennomføring

2019

|  |  |  |  |
| --- | --- | --- | --- |
| Oppfølging tiltak 7 | Frist og ansvar | Hva er gjort  | Videreføres 2019 |
| Fakultetet skal iverksette tiltak som styrker integreringen av studentene i fagmiljøene. Studentene skal få god oppfølging underveis i studiene. | Ansvar: Studiedekan | Faglig program for studiestart videreført fra 2017. Fadderkoordinator er ansatt på fakultetet for å koordinere fag- og programutvalg til utvikling av godt sosialt program.ISV tilbyr velkomstmøter for nye studenter med presentasjon av de ansattes forskningsfelt, PSI har revidert alle studieprogrammene og innført egne innføringsemner for BA-studentene. SAI arrangerer felles lunsjer for BA- og MA-studenter. | Ja, men reformuleres. Fakultetet vil legge opp til en større strategisk diskusjon om hvordan fakultetets programtilbud bør være, sammenlignet med andre.  |

1. Lærings- og vurderingsformer

Fakultetet skal ta i bruk nyskapende og studentaktive lærings- og vurderingsformer for å styrke læringsutbytte og utdanningenes arbeidslivsrelevans.

### Resultat ved utgangen av 2018

Fakultetet har utviklet nyskapende og studentaktive lærings- og vurderingsformer som er tilpasset læringsutbyttet i programmene.

### Resultat ved utgangen av 2020

Fakultetet har styrket utdanningenes arbeidslivsrelevans.

### Aktivitet

Utnytte potensialet digital eksamen gir til å videreutvikle eksisterende vurderingsformer og UiOs nye læringsplattform Canvas til å utvikle nye undervisningsformer.

### Resultat 2019

Tilbud om nye vurderingsformer er etablert og digital eksamen på alle emner er innført, der det er teknisk mulig.

### Milepæler for gjennomføring

Kr. 400.000 avsatt til bruk av digitale hjelpemidler i undervisningen.

Følge opp og implementere tiltak fra ekstern evaluering av SVEXFAC.

Etablere praksisemner i noen av bachelorprogrammene og fortsette samarbeidet med UD om internships for studentene.

Etablere et tettere samarbeid med Karrieresenteret ved UiO.

### Ansvar

Studiedekan

### Frist for gjennomføring

2019

|  |  |  |  |
| --- | --- | --- | --- |
| Oppfølging tiltak 8 | Frist og ansvar | Hva er gjort  | Videreføres 2019 |
| Fakultetet skal ta i bruk nyskapende og studentaktive lærings- og vurderingsformer for å styrke læringsutbytte og utdanningenes arbeidslivsrelevans.  | Ansvar: Studiedekan | Fakultetet pilot i UiOs Canvas-prosjekt V2018, og mange emner tok i bruk Canvas. Fra H2018 er alle BA- MA- og phd-emnene lagt inn i Canvas. Arrangert arbeidsstuer for ansatte og studenter i bruk av Canvas.PSI, ISS og ISV tildelt midler til bl a bruk av datasett i undervisningen og flipped classroom. Praksisemner er etablert ved ISS, ISV, PSI og SAI. Prøvd ut på ØI, for ressurskrevende. ISS tilbyr bedriftsbesøk og forelesning om sosiologer i arbeid. ISV etablert et arbeidslivsutvalg. Nettsidene med karriereintervjuer er fornyet.Digital eksamen innført ved alle enheter. 95% av skoleeksamen tilbys digitalt. | Ja, men reformulere, se Tiltak 7. Trekke in LINK (Senter for læring og utdanning) som ressurssenter. Bruke sensorveiledninger aktivt i undervisningsopplegget. |

1. Engelskspråklige masterprogrammer

Fakultetet ønsker at flere av masterprogrammene skal gis på engelsk.

### Resultat ved utgangen av 2018-20

Flere engelskspråklige masterprogrammer.

### Aktivitet

Utvikle flere engelskspråklige masterprogrammer.

### Milepæler for gjennomføring

Omgjøring fra norskspråklige til engelskspråklige programmer.

### Ansvar

Studiedekan

### Frist for gjennomføring

2020

|  |  |  |  |
| --- | --- | --- | --- |
| Oppfølging tiltak 9 | Frist og ansvar | Hva er gjort  | Videreføres 2019 |
| Fakultetet ønsker at flere av masterprogrammene skal gis på engelsk. | Ansvar: Studiedekan | Opprettet Master in Social Anthropology. Tilbys fra H2019. | Ja. Etablere flere BA-emner på engelsk. |

1. Rekruttering

Rekruttering til studieprogrammer.

### Aktivitet

Iverksette fakultetets kommunikasjonsstrategi og langsiktig rekrutteringsplan med konkrete mål og rekrutteringstiltak for å sikre god rekruttering, bedre kjønnsbalanse og kulturelt mangfold i studieprogrammene.

### Resultat 2018-2010

Bedre inntakskvalitet til fakultetets studieprogrammer.

### Milepæler for gjennomføring

Gjennomføre skolebesøk og evaluere besøksordningen i 2018.

Implementere tiltakene i fakultetets kommunikasjonsstrategi.

**Ansvar**

Studiedekan

### Frist for gjennomføring

2020

|  |  |  |  |
| --- | --- | --- | --- |
| Oppfølging tiltak 10 | Frist og ansvar | Hva er gjort  | Videreføres 2019 |
| Rekruttering til studieprogrammer. | Ansvar: Studiedekan | Programsidene på nett er revidert. ISS har en 20%-stilling til rekrutteringsarbeid. SAI har en egen rekrutteringsgruppe i staben. Alle enhetene deltar i skolebesøksordningen.Ved årets opptak opplevde vi økte søkertall fra de skolene vi har besøkt og en sammenheng mellom skolebesøk og antall søkere. Skolebesøksordningen evalueres i desember.4,1 førstevalgssøkere pr studieplass, økt fra 3,7 i 2017. 11% flere søkere til studieprogrammene i 2018 sammenlignet med 2017. | Ja. Følge opp fakultetets kommunikasjonsstrategi rettet mot rekruttering.Muligens videreføre skolebesøksordningen.Ansvar: Anita Wold |

1. Etter- og videreutdanning

Vurdere omfang og innretning av eksisterende etter- og videreutdanningstilbud på fakultetet.

### Aktivitet

Kartlegge etterspørsel og pågående etter- og videreutdanningstilbud.

Planlegge fremtidige etter- og videreutdanningstilbud i lys av kartleggingen.

Delta i UiOs arbeid med å utvikle etter- og videreutdanningstilbud for lærere, et arbeid som ledes av dekanen ved Det utdanningsvitenskapelige fakultet.

### Resultat 2018-2020

Synliggjøre etter- og videreutdanningstilbud.

### Milepæler for gjennomføring

Vurdere å etablere nye etter- og videreutdanningstilbud.

**Ansvar**

Studiedekan

### Frist for gjennomføring

2020

|  |  |  |  |
| --- | --- | --- | --- |
| Oppfølging tiltak 11 | Frist og ansvar | Hva er gjort  | Videreføres 2019 |
| Vurdere omfang og innretning av eksisterende etter- og videreutdanningstilbud på fakultetet. | Ansvar: Studiedekan | Gjøres H2018. | Ja, men reformulere. |

1. Delta aktivt i videreutviklingen av Lektorprogrammet (LeP)

**Resultat 2018:**

Forslag til nye emnegrupper i samfunnsfag er under utvikling

**Resultat 2019:**

Nytt emnetilbud i samfunnsfag er klart for studentene som søker opptak til studieåret 2019/20

### Aktivitet

Tverrfaglig arbeidsgruppe utreder ulike alternativer.

### Milepæler for gjennomføring

Vurdere å etablere et eget innføringsemne for LeP-studenter, eventuelt andre kullfremmende tiltak.

Integrere praksis i masterdelen av LeP

Utvikle en fagbasert master

Revidere emnegruppene i samfunnsfag

**Ansvar**

Studiedekan

### Frist for gjennomføring

2020

|  |  |  |  |
| --- | --- | --- | --- |
| Oppfølging tiltak 12 | Frist og ansvar | Hva er gjort  | Videreføres 2019 |
| Delta aktivt i videreutviklingen av Lektorprogrammet (LeP)  | Ansvar: Studiedekan | Gjøres H2018. | Ja.  |

# Samfunnskontakt, formidling og innovasjon

Fakultetet vil prioritere sin kommunikasjonsaktivitet med det formål å skape økt rekruttering til fakultetets studieprogrammer og for å bidra til en mer kunnskapsbasert samfunnsdebatt. Fakultetet har eksperter som bruker sin kompetanse overfor beslutningstakere eller andre fagfolk som ikke nødvendigvis er forskere, men som har kompetanse til å forstå kunnskapen. Denne kunnskapen bør komme samfunnet til gode. Fakultetet vil legge til rette for at kompetansen som forskere ved fakultetet besitter blir brukt på best mulig måte til enhver tid. Fakultetet vil oppmuntre medarbeidere til å delta i offentlige utvalg og andre fora som bidrar til endring og nyskaping. Fakultetet vil også oppmuntre medarbeidere til å delta i samfunnsdebatten, og spesielt legge vekt på formidlingsaktiviteter som retter seg mot ikke-akademiske fagpersoner og andre med faglige forutsetninger og interesse for å tilegne seg forskningsresultater. Dette kan være deltagelse på faglige konferanser, interne og eksterne seminarer, offentlige utvalg og ekspertgrupper, opptreden som sakkyndig, og utarbeidelse av læremidler og utredninger. På denne måten vil fakultetet aktivt bidra til gjennomføring av innovasjonsløftet.

De overordnede målene for fakultetets samfunnskontakt, formidling og innovasjon er:

* Fakultetet skal bidra til formidling og kunnskapsutveksling med omverdenen på de områder der fakultetet besitter faglig kompetanse og komparative fortrinn, herunder delta aktivt i den nasjonale og internasjonale samfunnsvitenskapelige debatt.
* Fakultetet skal spesielt sørge for å holde god kontakt med institusjoner og miljøer som har særlige forutsetninger og behov for å nyttiggjøre seg forskningsresultater.
* Formidlingen og kunnskapsutvekslingen skal bidra til å profilere fakultetet overfor omverdenen som en velfungerende og åpen undervisnings- og forskningsinstitusjon.
* Fakultetets skal legge til rette for at forskningsresultater gjennom innovasjon tas i bruk til praktiske formål.

Ved evaluering av de overordnede målene vil man blant annet se på formidlingsbidrag og –aktiviteter samt eksterne kontaktflater og praktiske resultater av forskningen og rekrutteringsarbeidet. For å nå målene er det særlig viktig å prioritere målgrupper og kommunikasjonsaktiviteter. Målgruppene er beskrevet i fakultetets kommunikasjonsstrategi.

Fakultetet arrangerer selv konferanser, seminarer og møter der hensikten er å formidle og utveksle forskningsbasert kunnskap. Fakultetet vil arbeide for flere målrettede formidlingsaktiviteter.

Fakultetet vil i tillegg arbeide for en profesjonalisering av kommunikasjonen i årsplan og årsberetning, på hjemmesider og i andre kanaler.

Fakultetet vil bidra til universitetets gjennomføring av innovasjonsløftet, herunder etablere ambisjoner for innovasjonsarbeidet og prioritere tiltak.

I arbeidet for å nå de strategiske målene for samfunnskontakt, formidling og innovasjon, vil fakultetet i gjennomføre følgende tiltak:

1. Kommunikasjonsstrategi

Fakultetet har utarbeidet en kommunikasjonsstrategi med konkrete tiltak.

### Resultat i 2018

Arbeidet med implementering av kommunikasjonsstrategien fortsetter og forskningen og utdanningstilbudet er bedre kjent og forstått.

### Aktivitet

Kommunikasjonsarbeidet prioriteres i henhold til kommunikasjonsstrategiens mål. Samarbeidet mellom fakultet og grunnenheter koordineres og samkjøres for å nå målene.

### Resultat 2019

Kommunikasjonsstrategien er implementert og bidrar til økt rekruttering og en mer kunnskapsbasert samfunnsdebatt.

### Resultat 2020

Kommunikasjonsstrategien er implementert og videreutvikles ved behov.

### Milepæler for gjennomføring

2018: Implementere en god arbeidsfordeling for å sikre gjennomføring av de ulike tiltakene i kommunikasjonsstrategien. Faste tiltak for kompetanseheving innen kommunikasjon iverksettes.

Kr. 600.000,- er avsatt av til ulike kommunikasjonstiltak, herunder frilanssaker, forskerportretter, grafisk materiale og annonsering av arrangementer. 200.000,- er avsatt til studentrekruttering, 500.000,- er avsatt til kompetanseheving og profesjonalisering av kommunikasjonsarbeidet for ledelse, administrasjon og forskere.

### Ansvar

Dekan

### Frist for gjennomføring

Hvert år 2018-2020

|  |  |  |  |
| --- | --- | --- | --- |
| Oppfølging tiltak 13 | Frist og ansvar | Hva er gjort  | Videreføres 2019 |
| Fakultetet har utarbeidet en kommunikasjonsstrategi med konkrete tiltak. | Ansvar: Dekan | Det er opprettet et kommunikasjonsteam med medlemmer fra de to fagadministrative seksjonene ved fakultetet. Det er også opprettet to nye kommunikasjonsnettverk der representanter fra grunnenhetene sitter |  Ja. Se tiltak 10. Må reformuleres. |

1. Synliggjøre toppforskningen

Synliggjøre toppforskningsmiljøene og de tverrfaglige satsingene for å øke oppslutningen om de viktigeste strategiske satsingene.

### Resultat i 2018

Toppforskningsmiljøene og de tverrfaglige satsingene er bedre kjent i prioriterte målgrupper i samfunnet.

### Aktivitet

Toppforskning og aktuelle tverrfaglige satsinger skal kommuniseres på systematisk vis til publikum og beslutningstagere nasjonalt og internasjonalt.

### Resultat 2019

En markant økning i forskningssaker på nett og i andre medier. Flere arrangementer der aktuelle saker blir diskutert i lys av forskningsbasert kunnskap.

### Resultat 2020

Toppforskningsmiljøene ved fakultetet skal være godt kjent i prioriterte målgrupper. Fakultetet vil være vertskap for flere tverrfaglige arrangementer.

### Milepæler for gjennomføring

Forskningsnyheter om toppforskning er prioritert.

Aktivt innsalg av toppforskningssaker nasjonalt og internasjonalt.

Flere tverrfaglige arrangementer, herunder debattmøter i Litteraturhuset og åpne nettmøter i samarbeid med Morgenbladet/Aftenposten Viten. Samspill mellom kanaler for å sikre større nedslagsfelt.

Tett oppfølging av toppforskerne med tilbud om kursing i kommunikasjon og medietrening.

### Ansvar

Dekan

### Frist for gjennomføring

2020

|  |  |  |  |
| --- | --- | --- | --- |
| Oppfølging tiltak 14 | Frist og ansvar | Hva er gjort  | Videreføres 2019 |
| Synliggjøre toppforskningsmiljøene og de tverrfaglige satsingene for å øke oppslutningen om de viktigeste strategiske satsingene.  | Ansvar: Dekan | Fakultetet kommuniserer tydelig ut forskningsnyheter fra toppforskningsmiljøene våre. Vi har laget en nettside om «kunnskap i bruk» som fokuserer på forskning som endrer. Flere av sakene her er fra toppforsknignsmiljøene. Fakultetet synliggjør når vi gjør det bra i internasjonale konkurranser om fremragende forskningsmidler. | Nei |

# Administrasjon, organisasjon og infrastruktur

De overordnede målene for fakultetets administrasjon, organisasjon og infrastruktur er:

* Fakultetets personalpolitikk skal bidra til å tiltrekke og utvikle høyt kvalifiserte medarbeidere til alle stillingstyper, herunder utenlandske forskere. Fakultetet skal være kjent som en attraktiv, utfordrende og utviklende arbeidsplass for alle medarbeidere. Fakultetet ønsker en høyere andel kvinner blant de vitenskapelig ansatte.
* Fakultetet skal inngå i universitetets samlede organisasjon med betydelig grad av ledelsesmessig og økonomisk autonomi. Ansvarsforholdene til overliggende og underliggende ledelsesnivåer skal være klare og tydelige.
* Fakultetets administrasjon og andre støttefunksjoner skal være blant de mest effektive og velfungerende sammenlignet med tilsvarende funksjoner innenfor og utenfor universitetet.
* Fakultetet skal ha en transparent og robust økonomi, som skal sikre tilstrekkelige frihetsgrader for en vellykket utvikling av forskning, utdannelse og formidling.

Ved evaluering av de overordnede målene vil man blant annet se på budsjett og regnskap samt rekrutteringsstatistikk.

For å nå målene for personalpolitikken, må denne utvikles av ledelsen i samarbeide med de ansattes representanter og i tråd med universitetets generelle personalpolitikk. Personalpolitikken må oppfattes som klar, tydelig og rettferdig. Den skal bidra til et godt faglig og sosialt felleskap og et godt arbeidsmiljø. Det sikres blant annet ved god informasjon, intern åpenhet og synliggjøring av medarbeidernes arbeidsoppgaver.

Utviklingen av et godt arbeidsmiljø er et felles ansvar for ledelsen og den enkelte ansatte. Utvikling og engasjement understøttes av motiverende ledelsesformer, der de ansatte har stor innflytelse på tilretteleggelsen og organiseringen av det daglige arbeid.

Det er særlig viktig at nyrekrutteringen av vitenskapelig ansatte sikrer tilgang av medarbeidere som kan bidra til fornyelse og utvikling av fagmiljøet. Rekrutteringen må derfor rettes mot anerkjente forskere eller svært lovende, yngre forskere. Fakultetet må arbeide for betingelser som gjør at slike forskere vil finne fakultetet attraktivt. Alle vitenskapelige stillinger utlyses internasjonalt.

Fakultetet har relativt hyppige utskiftninger i den administrative staben. Det er viktig at fakultetet beholder gode medarbeidere. Ved nyrekruttering må kvalifikasjons- og utdannelseskrav tilpasses de oppgaver som skal løses. Fakultetet ønsker å rekruttere administrativt ansatte fra både offentlig og private sektor og tilby gode utviklingsmuligheter for den enkelte. Ved ledighet i administrative stillinger må behovet for nyansettelser vurderes nøye, herunder fordelingen av oppgaver i administrasjonen.

Fakultetet følger universitetets likestillings- og seniorpolitikk og tilstreber en mer lik kjønnsfordeling i alle stillingstyper. Fakultetet ønsker å tilrettelegge for fleksibilitet for eldre arbeidstagere som ønsker å redusere arbeidsinnsatsen. Det vil blant annet skje ved at vitenskapelige medarbeidere som ønsker å gå over på pensjon, tilbys arbeidsplass og arbeidsoppgaver ved fakultetet, eventuelt i form av kortsiktige engasjementer.

Fakultetets lønnspolitikk skal understøtte fakultetets strategiske målsetninger. Ledelsen vil tilstrebe at den enkeltes lønn er fastsatt etter prinsipper som er alminnelig kjent og akseptert blant de ansatte. Lønnsdifferensiering skal være basert på dokumenterte forskjeller i bidragene til fakultetets virksomhet.

Fakultetet bruker vesentlige ressurser på IKT og annet utstyr. Fakultetet vil hele tiden arbeide for at tilgjengeligheten og kvaliteten på utstyret er god, og at støttefunksjonene er tilpasset brukernes behov.

Fakultetets administrasjon skal yte best mulig service for at fakultetet skal nå sine mål for forskning, undervisning og formidling. Administrasjonens ressurser, oppgaver og kompetanse må tilpasses løpende til behovene. Det er hele tiden nødvendig å vurdere tiltak med sikte på å effektivisere administrasjonen.

I arbeidet for å nå de strategiske målene for personale, organisasjon og økonomi, vil fakultetet gjennomføre følgende tiltak:

1. Kompetanseutvikling

Alle ansatte skal ha tilbud om kompetanseutvikling.

### Aktivitet

Behovet for kompetanseutvikling skal tas opp i medarbeidersamtaler. Det skal utvikles et tilbud tilpasset behov og tilgjengelige ressurser.

### Resultat 2018-20

Milepælene blir gjennomført løpende.

### Milepæler for gjennomføring

Gjennomføre medarbeidersamtaler.

Sikre at alle grunnenhetene har introduksjonsprogrammer for nyansatte.

Legge til rette for personlig og faglig utvikling for alle ansatte.

Arrangere seminar for nyansatte faste vitenskapelige ansatte.

Oppmuntre til deltagelse i lederkurs i regi av UiO, særlig utdanningsleder- og forskningslederprogrammet.

Handlingsplan for likestilling videreføres og følges opp.

### Ansvar

Dekan

### Frist for gjennomføring:

2018

|  |  |  |  |
| --- | --- | --- | --- |
| Oppfølging tiltak 15 | Frist og ansvar | Hva er gjort  | Videreføres 2019 |
| Alle ansatte skal ha tilbud om kompetanseutvikling. | Ansvar: Dekan | Ledere gjennomført UiO-kurs om håndtering av og forebygging av seksuell trakassering.Medarbeidersamtaler gjennomført.Seminar for nyansatte på Lysebu februar 2018.Stor deltakelse på UiOs Utdanningsleder- og forskningslederprogrammer. | Ja. Medarbeidersamtale og kompetanseutvikingstiltak tema i LM i desember.Også 2019, men reformulere. |

1. Infrastruktur

Fakultetets infrastruktur skal holde en standard som bygger opp under det faglige ambisjonsnivået for forskning, utdanning og formidling, samt å sikre ansatte og studenter et godt funksjonelt arbeids- og læringsmiljø der trivsel, estetisk kvalitet og moderne HMS-krav er ivaretatt. Fakultetet har i samarbeid med USIT satt i gang et arbeid med å utvikle en digital forskningsinfrastruktur som skal dekke de ulike behovene hos fakultetets forskere.

### Aktivitet

Kartlegge arealbehovet i tråd med den langsiktige utviklingen i forsknings- og studieaktivitetene ved fakultetet. Utarbeide kriterier for arealbruk ved fakultetet. Modernisere studentarealene i 2. etasje i Eilert Sundts hus, blokk A.

### Resultat 2018-19

Studentarealene i Læringsressurssenteret i 2. etasje i Eilert Sundts hus, blokk A, er pusset opp i tråd med studentenes behov for et moderne lærings- og arbeidsmiljø.

Prosjektering av rehabiliteringen av Eilert Sundts hus 5.,6.,9.,10.,11. og 12. etasje er påbegynt i tråd med UiOs masterplan for bygg.

Ny digital infrastruktur som dekker studenters og forskeres behov er etablert og videreutvikles i samarbeid med brukerne.

### Milepæler for gjennomføring

Sikre universell utforming i fakultetets bygninger (ramper, skilting etc)

### Ansvar

Fakultetsdirektør

### Frist for gjennomføring

2019

|  |  |  |  |
| --- | --- | --- | --- |
| Oppfølging tiltak 16 | Frist og ansvar | Hva er gjort  | Videreføres 2019 |
| Fakultetets infrastruktur skal holde en standard som bygger opp under det faglige ambisjonsnivået for forskning, utdanning og formidling, samt å sikre ansatte og studenter et godt funksjonelt arbeidsmiljø der trivsel, estetisk kvalitet og moderne HMS-krav er ivaretatt. Fakultetet har i samarbeid med USIT satt i gang et arbeid med å utvikle en digital forskningsinfrastruktur som skal dekke de ulike behovene hos fakultetets forskere. | Ansvar: Fakultetsdirektør | Utarbeidet plan for studentarealene i 2. etg. ESH. Ferdigstilles H2018.Påbegynt prosjektering av rehabiliteringen av ESH med oppstart 2019/20. | Ja. Reformulere |

1. Administrative ressurser

Fakultetet skal forvalte sine samlede ressurser slik at de bidrar til å understøtte kjernevirksomheten.

Universitetsstyret har bedt om at det iverksettes en prosess for å effektivisere administrative prosesser ved det enkelte fakultet og mellom fakultetene ved UiO. Prosessen skal gjennomføres i nært samspill mellom administrasjonens sentralt, det enkelte fakultet og grunnenhetene.

### Aktivitet

Fakultetet skal vurdere framtidig kompetansebehov i lys av økt digitalisering av arbeidsoppgaver.

Fakultetet skal i samarbeid med andre fakulteter og universitetsdirektøren vurdere mulige felles løsninger som kan bidra til effektivisering og/eller kompetanseheving.

Fakultetet skal i samarbeid med andre fakulteter og universitetsdirektøren se på muligheter for forenkling, forbedring og fornyelse av prosesser innenfor noen utvalgte administrative områder.

### Resultat 2018 - 2020

Bedre utnyttelse av fakultetets ressurser.

### Milepæl for gjennomføring

Bidratt med innspill til universitetsstyrets behandling av prioriteringer og prosess i møte mars 2018.

Vedtatt prosess og plan for fakultetets videre oppfølging og starte iverksetting og oppfølging av tiltak.

### Ansvar

Fakultetsdirektør

### Frist for gjennomføring

Løpende i hele planperioden. Oppstart våren 2018.

|  |  |  |  |
| --- | --- | --- | --- |
| Oppfølging tiltak 17 | Frist og ansvar | Hva er gjort  | Videreføres 2019 |
| Fakultetet skal forvalte sine samlede ressurser slik at de bidrar til å understøtte kjernevirksomheten. | Ansvar: Fakultetsdirektør | Kartlagt hvilke administrative arbeidsprosesser som kan forbedres. | Ja. Reformulere, jfr UiO årsplan s9.UiO har opprettet program for administrativ forbedring og digitalisering. Diskusjoner og forslag om tiltak i ledergrupper vår og høst 2018. |